CELEX: 32018D0810(01)
Language: da
Date: 2018-08-09 00:00:00
Title: Kommissionens afgørelse af 9. august 2018 om oprettelse af en ekspertgruppe, der skal fungere som styringsråd for Unionens indsats for at forebygge og bekæmpe radikalisering

10.8.2018   
               
               
                  DA
               
               
                  Den Europæiske Unions Tidende
               
               
                  C 281/3
               
            
         KOMMISSIONENS AFGØRELSE
         af 9. august 2018
         om oprettelse af en ekspertgruppe, der skal fungere som styringsråd for Unionens indsats for at forebygge og bekæmpe radikalisering
         (2018/C 281/03)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde, og
         ud fra følgende betragtninger:
         
                     (1)
                  
                  
                     Med henblik på at styrke indsatsen for at forebygge og bekæmpe radikalisering, som fører til voldelig ekstremisme og terrorisme, tillige med at forbedre koordinering og samarbejde mellem alle interesseparter har Kommissionen ved afgørelse C(2017) 5149 final af 27. juli 2017 (1) oprettet en ekspertgruppe på højt plan om radikalisering.
                  
               
                     (2)
                  
                  
                     I sin endelige rapport (2), der blev vedtaget den 18. maj 2018, fremførte Kommissionens ekspertgruppe på højt plan om radikalisering en række konkrete anbefalinger for at bidrage til udviklingen og gennemførelsen af mere målrettede og effektive foranstaltninger til forebyggelse og bekæmpelse af radikalisering på EU-plan og i medlemsstaterne. Disse anbefalinger omfatter oprettelse af en EU-samarbejdsmekanisme, der skal sikre øget koordinering mellem de politiske beslutningstagere, fagfolk og forskere, samt tættere samarbejde mellem Unionens forskellige initiativer og involvere og et øget engagement i medlemsstaterne med hensyn til rådgivning om de strategiske prioriteter for tiltag på EU-plan, der har til formål at støtte medlemsstaternes indsats for at forebygge og bekæmpe radikalisering, som fører til voldelig ekstremisme og terrorisme.
                  
               
                     (3)
                  
                  
                     For i højere grad at inddrage medlemsstaterne er det derfor nødvendigt at oprette en ekspertgruppe, der skal fungere som styringsråd for Unionens indsats for at forebygge og bekæmpe radikalisering (»styringsrådet«), og fastlægge dens opgaver og struktur.
                  
               
                     (4)
                  
                  
                     Styringsrådet bør give medlemsstaterne mulighed for at rådgive Kommissionen om strategiske retningslinjer og dermed sikre, at EU's initiativer og instrumenter til forebyggelse og bekæmpelse af alle former for voldelig ekstremisme og terrorisme tilpasses både de relevante interesseparters behov og krav i medlemsstaterne og prioriteterne på EU-plan.
                  
               
                     (5)
                  
                  
                     For at samle de relevante europæiske og nationale perspektiver og kompetencer bør styringsrådet bestå af højtstående repræsentanter for medlemsstaternes kompetente myndigheder som fuldgyldige medlemmer og af Tjenesten for EU's Optræden Udadtil (3) og EU-antiterrorkoordinatoren (4) som observatører i overensstemmelse med deres institutionelle mandater. Der bør fastsættes regler for styringssrådsmedlemmernes videregivelse af oplysninger.
                  
               
                     (6)
                  
                  
                     Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 (5).
                  
               
                     (7)
                  
                  
                     Afgørelse C(2017)5149 final af 27. juli 2017 bør ophæves —
                  
               BESTEMT FØLGENDE:
         
            Artikel 1
            Genstand
            Ekspertgruppen, der fungerer som styringsråd for Unionens indsats for at forebygge og bekæmpe radikalisering (»styringsrådet«), oprettes.
         
         
            Artikel 2
            Opgaver
            Styringsrådet rådgiver Kommissionen om:
            
                        a)
                     
                     
                        de strategiske prioriteter og retningslinjer inden for Unionens samarbejde vedrørende forebyggelse og bekæmpelse af radikalisering, som fører til voldelig ekstremisme og terrorisme
                     
                  
                        b)
                     
                     
                        mulige mangler og muligheder for forbedringer inden for Unionens samarbejde vedrørende forebyggelse og bekæmpelse af radikalisering, som fører til voldelig ekstremisme og terrorisme, og evalueringen af foranstaltninger og mekanismer på EU-plan.
                     
                  
         
            Artikel 3
            Medlemskab
            
               1.   Styringsrådet består af medlemsstaternes kompetente myndigheder.
            
            
               2.   Medlemsstaternes myndigheder udpeger op til to repræsentanter på højt niveau og op til to suppleanter og er ansvarlige for at sikre, at deres repræsentanter bidrager med et højt ekspertiseniveau.
            
         
         
            Artikel 4
            Formandskab
            Styringsrådets formandskab varetages af generaldirektøren eller vicegeneraldirektøren for Kommissionens Generaldirektorat for Migration og Indre Anliggender (»GD HOME«).
         
         
            Artikel 5
            Styringsrådets virke
            
               1.   Styringsrådet handler på opfordring af formanden i overensstemmelse med Kommissionens horisontale regler om ekspertgrupper (»horisontale regler«) (6).
            
            
               2.   Styringsrådets møder afholdes i princippet i Kommissionens lokaler.
            
            
               3.   Styringsrådet mødes mindst en gang om året.
            
            
               4.   En støtte- og koordineringsstruktur inden for GD HOME varetager styringsrådets sekretariatsopgaver, forbereder arbejdet i samarbejde med de berørte generaldirektorater i Kommissionen, bl.a. gennem indsamling af ekspertise fra medlemsstaterne, forskere og fagfolk vedrørende udviklingen, tendenser og behovet for handling, og sikrer en passende opfølgning. Tjenestemænd i Kommissionen fra de berørte tjenestegrene med interesse i styringsrådets møder kan deltage i disse.
            
            
               5.   Efter aftale med formanden kan styringssrådet ved simpelt flertal blandt sine medlemmer beslutte, at dets forhandlinger skal være offentlige.
            
            
               6.   Referater af drøftelserne af hvert punkt på dagsordenen og af styringsrådets udtalelser skal være meningsfulde og fuldstændige. Referater udarbejdes af støtte- og koordineringsstrukturen under formandens ansvar.
            
            
               7.   Styringsrådet vedtager sine udtalelser, anbefalinger og rapporter ved konsensus. Når der holdes afstemning, træffes der afgørelse med simpelt flertal blandt medlemmerne. Medlemmer, som har stemt imod, har ret til at få knyttet et dokument, der sammenfatter begrundelserne for deres holdning, som bilag til udtalelser, anbefalinger og rapporter.
            
         
         
            Artikel 6
            Indbudte eksperter
            Formanden kan indbyde eksperter med særlig ekspertise inden for et emne på dagsordenen til at deltage i styringsrådets arbejde på ad hoc-basis. Disse eksperter kan indbydes fra enten den private eller den offentlige sektor.
         
         
            Artikel 7
            Observatører
            
               1.   EU-antiterrorkoordinatoren og Tjenesten for EU's Optræden Udadtil bør tildeles observatørstatus i overensstemmelse med de horisontale regler via en direkte invitation fra formanden.
            
            
               2.   Efter udnævnelse som observatører udpeger de selv deres repræsentanter.
            
            
               3.   Observatører og deres repræsentanter kan få tilladelse af formanden til at deltage i drøftelserne i styringsrådet og bidrage med ekspertise. De har dog ikke stemmeret og må ikke deltage i udformningen af styringsrådets anbefalinger eller råd.
            
         
         
            Artikel 8
            Forretningsorden
            På forslag fra og efter aftale med formanden fastsætter styringsrådet i overensstemmelse med de horisontale regler (7) selv sin forretningsorden med simpelt flertal på grundlag af standardforretningsordenen for ekspertgrupper.
         
         
            Artikel 9
            Tavshedspligt og håndtering af klassificerede informationer
            Styringsrådets medlemmer og deres repræsentanter samt de indbudte eksperter og observatører er pålagt tavshedspligt, som i medfør af traktaterne og gennemførelsesbestemmelserne hertil finder anvendelse på alle medlemmer af institutionerne og deres personale, samt omfattet af Kommissionens sikkerhedsforskrifter vedrørende beskyttelse af EU's klassificerede informationer som fastsat i Kommissionens afgørelse (EU, Euratom) 2015/443 (8) og (EU, Euratom) 2015/444 (9). Hvis de tilsidesætter disse forpligtelser, kan Kommissionen træffe alle relevante foranstaltninger.
         
         
            Artikel 10
            Gennemsigtighed
            
               1.   Styringsrådet registreres i registret over ekspertgrupper.
            
            
               2.   For så vidt angår styringsrådets sammensætning offentliggøres navnene på medlemsstaternes myndigheder og observatørerne i registret over ekspertgrupper.
            
            
               3.   Alle relevante dokumenter, herunder dagsordener, referater og deltagernes bidrag, stilles til rådighed enten i registret over ekspertgrupper eller via et link fra registret til et særligt websted, hvor disse oplysninger kan findes. Adgangen til de særlige websteder må ikke være betinget af brugerregistrering eller underlagt andre begrænsninger. Navnlig skal dagsordenen og andre relevante baggrundsdokumenter offentliggøres i god tid før mødet efterfulgt af rettidig offentliggørelse af referater. Der må kun være mulighed for at undlade offentliggørelse i tilfælde, hvor det skønnes, at et dokuments udbredelse ville være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (10).
            
         
         
            Artikel 11
            Mødeudgifter
            
               1.   Der ydes ikke vederlag for det arbejde, der udføres af deltagerne i forbindelse med styringsrådets aktiviteter.
            
            
               2.   Deltagernes rejse- og opholdsudgifter i forbindelse med styringsrådets aktiviteter refunderes af Kommissionen. Refusion finder sted i overensstemmelse med de gældende bestemmelser i Kommissionen og inden for rammerne af de disponible bevillinger, der er tildelt Kommissionens tjenestegrene som led i den årlige procedure for tildeling af ressourcer.
            
         
         
            Artikel 12
            Afgørelse C(2017) 5149 final af 27. juli 2017 ophæves.
         
         
            Udfærdiget i Bruxelles, den 9. august 2018.
            
               
                  På Kommissionens vegne
               
               Dimitris AVRAMOPOULOS
               
                  Medlem af Kommissionen
               
            
         
         
            (1)  Kommissionens afgørelse C(2017) 5149 final af 27. juli 2017 om oprettelse af Kommissionens ekspertgruppe på højt plan om radikalisering (EUT C 252 af 3.8.2017, s. 3).
         
            (2)  http://ec.europa.eu/transparency/regexpert/index.cfm?do=groupDetail.groupDetail&groupID=3552&NewSearch=1&NewSearch=1.
         
            (3)  Rådets afgørelse 2010/427/EU af 26. juli 2010 om, hvordan Tjenesten for EU's Optræden Udadtil skal tilrettelægges og fungere (EUT L 201 af 3.8.2010, s. 30).
         
            (4)  Det Europæiske Råds erklæring om bekæmpelse af terrorisme af 25. marts 2004.
         
            (5)  Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).
         
            (6)  Kommissionens afgørelse C(2016) 3301 final af 30. maj 2016 om fastlæggelse af horisontale regler om oprettelse af Kommissionens ekspertgrupper og deres funktion (ikke oversat til dansk).
         
            (7)  Artikel 17 i de horisontale regler.
         
            (8)  Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (EUT L 72 af 17.3.2015, s. 41).
         
            (9)  Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (EUT L 72 af 17.3.2015, s. 53).
         
            (10)  Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43).